和汪端中陪府君遊東湖
作者：黄公度
朝代：宋

paragraphs: 漢家虎璽重分銅，鑾坡厭直金蓮紅。
海角瘡痍煩大手，循良不愧古人風。
偃蹇霜風鈴閣寂，蒙茸春色圜扉空。
爲郡風流見前輩，隙日車蓋飛城東。
鰲首虛亭未泯滅，騷人古意無終窮。
香風十里菰蒲外，喜氣一城尊俎中。
中原景物久荆棘，南渡衣冠隨梗蓬。
此地龜文符古讖，盛觀略與承平同。
腐儒謬忝無雙裔，聲價遠慚吾祖童。
青衫幕府困奔走，頼有新詩爲發聾。